歧竹
作者：曾丰
朝代：宋

paragraphs: 漢關之茅茅之英，豐城之劍劍之精。
雙茅雙劍龍變化，一陰一陽數生成。
我家穉竹老龍殻，中而歧之相掎角。
玉爪虬爲夭矯枝，金鱗蛻作斕斑籜。
豈無他處生乾宮，震象爲竹乾爲龍。
震吾知是乾之變，竹誰謂非龍所鍾。
瀟瀟聲韻蒼蒼色，余褒二主殘精魄。
不受冰摧直養剛，無容塵入虛生白。
夷齊坐看萬物流，不負知音王子猷。
半夜葛陂雷雨作，二疏欲去終難留。
君不見震爲龍，又爲竹，竹又爲龍幾翻覆。
學人笑問玉版師，孰是本來真面目。